**Det er mye kulturhistorie i bygninger, natur og idrett**

***Hønefoss-Ringerike Rotaryklubb inviterer til en kulturhistorisk filmaften i Bysalen Amfi, onsdag 1. februar. Det er byen, dens bygninger, distriktets vakre natur og skisporten som står på kartet***

Det er nesten som en tradisjon at vi arrangerer en kulturhistorisk filmkveld med film og billedhistorie basert på materiell samlet inn i vårt prosjekt «Gamle Hønefoss rundt», forteller president Reidar Sollie, Hønefoss-Ringerike Rotaryklubb. Denne kvelden viser vi tre filmer.

**Byens og bygningenes historie**

Filmkvelden starter med et gjensyn med de to filmene som sammen forteller historien om flere av byens mange bygninger, gater og torg, fra byens grunnleggelse i 1852 og frem til i dag. Filmene er produsert i samarbeid med filmfotograf og produsent Steinar Hybertsen.

Det er med stor interesse, en egen spesiell formidlingsevne, og med lunhet og humor, at gullsmed Fridthjof Jørgensen og arkitekt Arnfinn Sæther gir oss dette unike innblikket i byens utvikling. Det er utrolig hvor mye spennende historie det kan være i en eldre bygning, og hva som kan fortelles om de som engang bodde der, både små og store hendelser, og historiske begivenheter.

Det som gjør byen vår spennende er nettopp de mange flotte eldre bygningene i kombinasjon med en moderne og stilistisk stil, som dukket opp på 50-tallet. Det var da arkitektkontoret Sæther og Gythfeldt satte sitt preg på byen, med sin særegne byggestil. Det begynte med småhus og eneboliger, og utviklet seg til større forretnings- og næringsbygg på 80-tallet. Bygninger som hver på sin måte gir et preg til det området bygningene er satt inn i.

**Trygve Brodahl, en livskunstner og et naturmenneske**

Ekstra spesielt denne filmkvelden er at vi viser filmen om Trygve Brodahl som var en livskunstner, et naturmenneske, og en dyktig skiløper. Det var Arne Sund, som i sin tid intervjuet Trygve Brodahl om sin barndom og oppvekst på Storløkka, om fabrikkarbeidet på Follum frem til badstuproduksjon. Gjennom egne treningsmetoder, badstuebadning og livsutfoldelse, både ved Røsstjern og på Ringkollen, ble han midtpunktet i et særegent idrettsmiljø. Som skiløper ble han norgesmester flere ganger, og han representerte Norge under olympiaden i Garmisch Partenkirchen i 1936. Han vant skirennet i Holmenkollen i 1939, og fikk samme år Holmenkollmedaljen. Naturen var en viktig del i livet hans og han ble kalt for ”Skautrollet”.

**Viktig å bevare lokalhistorisk billed- og filmmateriale**

Vi er så heldig å ha med oss Steinar Hybertsen i dette viktige kulturhistoriske prosjektet. Han er en lokal entusiast som er kjent både nasjonalt og internasjonalt for sin produksjon av dokumentarfilmer.

I dag tas det mange bilder og det skrives mye tekst som kun lagres digitalt. Har du originale gamle papirbilder, tekster og filmmateriale, ta godt vare på dem selv om de er digitalisert. Det er en sjanse for at digitale løsninger bidrar til at vi på sikt står i fare for å miste deler av vår nyere historie.

**Kanskje kjenner du noen med en historie det er viktig å ta vare på**

Det er bestemt at prosjektet «Gamle Hønefoss rundt» skal fortsette, sier president Reidar Sollie. Vi er i gang med finansiering og produksjon av nye filmer. I disse forteller vi historien om skogbruket og skogsindustrien i Ringeriksregionen, spesielt mot Follum, Kistefos og sagbrukene. Dette er verdifull historisk kunnskap om en næring som har hatt stor betydning for utviklingen av vårt lokalsamfunn.

Gjennom prosjektet «Gamle Hønefoss rundt» har vi i tillegg til å gjøre intervjuer, samlet inn både billed- og filmmateriale som vi ønsker å jobbe videre med og håper å kunne bruke i kommende filmproduksjoner. Vårt mål er å, gjennom levende bilder, å formidle eldre menneskers fortellinger, ved å sette søkelyset på ulike temaer; forskjellige sosiale situasjoner, yrker, familieliv og ulike tidsepoker. For oss er det viktig å ta vare på den historien som tidligere ikke er dokumentert.

Kontakt Geir Fuglum, om du eller en du kjenner har noe spesielt å fortelle fra din barne- og ungdomstid.